Päivitetyn liitteen XLIV on tarkoitus antaa Ukrainalle mahdollisuus saattaa lainsäädäntönsä vastaamaan EU:n uusinta lainsäädäntöä, joka koskee unionin taloudellisiin etuihin kohdistuvien petosten torjuntaa rikosoikeudellisin keinoin. Ehdotetut päivitykset rajoittuvat niihin, jotka ovat ehdottoman välttämättömiä Ukrainan auttamiseksi saavuttamaan tavoitteeksi asetettu kansallisen lainsäädännön lähentäminen EU:n säännöstöön. Ne eivät ylitä sitä, mikä on tarpeen tämän tavoitteen saavuttamiseksi ja mistä on Ukrainan kanssa sovittu.

EU:n ja Ukrainan assosiaatiosopimus sisältää rahoitusyhteistyötä sekä petostentorjuntaa koskevia määräyksiä. Sopimuksen 459 artiklan 1 kohdan mukaisesti osapuolet panevat rahoitustuen täytäntöön moitteettoman varainhoidon periaatteiden mukaisesti ja tekevät yhteistyötä EU:n ja Ukrainan taloudellisten etujen suojaamiseksi sopimuksen liitteessä XLIII esitetyllä tavalla. Osapuolet toteuttavat tehokkaita toimenpiteitä petosten, lahjonnan ja muun laittoman toiminnan ehkäisemiseksi ja torjumiseksi muun muassa osapuolten keskinäisen hallinnollisen avun ja keskinäisen oikeusavun keinoin sopimuksen soveltamisalaan kuuluvilla aloilla. Lisäksi Ukraina lähentää sopimuksen 459 artiklan 2 kohdan nojalla lainsäädäntöään asteittain sopimuksen liitteessä XLIV vahvistettuihin määräyksiin. Tätä alaa koskeva EU:n säännöstö on kehittynyt huomattavasti sen jälkeen, kun neuvottelut sopimuksesta saatiin päätökseen. Tämä kehitys on otettava huomioon sopimuksen liitteessä XLIV, jota olisi sen vuoksi päivitettävä.

4.1.1.Periaatteet

Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

4.1.2.Soveltaminen käsillä olevassa asiassa

EU:n ja Ukrainan assosiaationeuvosto on sopimuksella perustettu elin; se on perustettu EU:n ja Ukrainan assosiaatiosopimuksella. Säädös, joka EU:n ja Ukrainan assosiaationeuvoston on määrä hyväksyä, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla EU:n ja Ukrainan assosiaatiosopimuksen 463 artiklan 1 kohdan mukaisesti.

Suunnitellulla säädöksellä ei täydennetä eikä muuteta sopimuksen institutionaalisia rakenteita.

Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

4.2.Aineellinen oikeusperusta

4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

4.2.2.Soveltaminen käsillä olevassa asiassa

Suunnitellun säädöksen pääasiallinen tavoite ja sisältö liittyvät unionin taloudellisiin etuihin kohdistuvien petosten torjuntaan rikosoikeudellisin keinoin.

Sen vuoksi ehdotetun päätöksen aineellinen oikeusperusta on SEUT-sopimuksen 83 artiklan 2 kohta.

4.3.Päätelmät

Ehdotetun päätöksen oikeusperustana tulisi olla SEUT-sopimuksen 83 artiklan 2 kohta yhdessä SEUT-sopimuksen 218 artiklan 9 kohdan kanssa.

5.Suunnitellun säädöksen julkaiseminen

Koska EU:n ja Ukrainan assosiaationeuvoston päätöksellä muutetaan liitettä XLIV, on aiheellista julkaista päätös Euroopan unionin virallisessa lehdessä sen jälkeen kun se on hyväksytty.

2023/0004 (NLE)

Ehdotus

NEUVOSTON PÄÄTÖS